Papersnake/gushiwen huggingface dataset:
陇西行
王维（唐代）

十里一走马，五里一扬鞭。
都护军书至，匈奴围酒泉。
关山正飞雪，烽戍断无烟。(戍 一作：火)
广济县王氏山园
董嗣杲（宋代）

忧世须眉觉，耡园梦想安。
封疆南斗隘，天地北风寒。
野水通眢井，山云补蠹阑。
故乡营业堕，岁晚转艰难。
扫壁歌
湛若水（明代）

扫壁歌，造物小儿如我何。小身觅身不见身，大身天地民物同包罗。

不见身，从他陵轹如他人，同包罗，一体痛痒知搔爬。

一体痛痒知搔爬，挤井下石何心邪。已闻闻言反笑语，自乡自毁自可嗟。

夫子同人道不行，乘桴浩叹空遗声。乱曰：扫壁歌穷，亦已矣兮。

咄咄伯有，自为厉兮。昨宵天地，亦噫气兮。长叹一声，天地闭兮。
飞星篇
李梦阳（明代）

十月廿七昏尚坐，一星出垣斗如大。碎光万点长烛天，轩牖尽明向西堕。

俗子蒙头不读书，鲁人钟鼓拜爰居。天道悠悠谁复知，世间鱼目为明珠。
秋晴
潘驯（清代）

每到深秋后，常多积晦天。讵期昨夜雨，散作满林烟。

红叶沿溪寺，黄云带郭田。佳时不易得，暂醉菊花前。
和李正甫喜雨
沈辽（宋代）

朝来灵雨下岩阿，秋气欢声到处多。顿起西畴千顷稻，斩新南浦万重波。

乍欣胜意闲寻赏，晚得高吟更作魔。憔瘁病夫毛骨爽，匡床坐听四明歌。
同赵明府郭鸿胪游洞岩山
胡应麟（明代）

石壁高盘涧道分，夕阳钟磬坐来闻。云堆绝壑嘘龙气，雾拥危峰下鹿群。

曳杖乍招丛桂侣，吹笙遥问大茅君。移家咫尺堪忘世，那得钟山更勒文。
题萃清阁
李处励（宋代）

南柯一梦还，不待黄粱熟。
脱身解印绶，矫迹回林麓。
珂声绕危磴，旆影照飞瀑。
殷殷倚岩峰，艳艳穿篱菊。
佛宫古藏胜，释子出迎肃。
轩盈架碧崖，钟磬响虚谷。
好鸟献晴语，幽兰吐寒馥。
少焉耻奔竞，老矣厌羁束。
游宦非养高，勇归乃知足。
啸里藏至音，琴中隐真曲。
注目久无言，呼童取醴醁。
马上有作
孔武仲（宋代）

宫城北转乱蝉嘶，乔木阴云水满陂。
一阵风来掠华鬓，江湖清兴有谁知。
金山吞海亭
许相卿（明代）

江面峰头巧著亭，澄波玉宇两争清。
倚阑客子心如水，何事沙鸥亦浪惊。
病中四绝句呈刘景文左藏 其三
释道潜（宋代）

高梧挂月照床头，聒砌寒螀似怨秋。我病尚能安静默，尔曹无事苦啁啾。
落花诗 其二
黎玉书（明代）

半是闲情半是痴，开时如笑落如悲。墙窥宋玉刚裁赋，观遇刘如试和诗。

锦砌残红愁溅泪，珠帘香粉渍成丝。章台不信芳菲节，弱柳伶仃异昔时。
浪淘沙 题牡丹
李东阳（明代）

春去有馀春。且付花神。天香满地不沾尘。报道夜来新雨过，雨过还新。

芳意比佳人。谁写花真。碧云为盖草为茵。刚道花王谁不信，疑是前身。
幽斋
晁说之（宋代）

幽斋无客自焚香，古像谁知静放光。
秋色深来人寂寞，雁声断处月荒凉。
病躯如似小损可，贼势流传大獗张。
可笑韩公忧有分，人言忧责属岩廊。
次张业白见访二首 其一
张子翼（明代）

晓骑凌风乘兴长，倒裳独笑主人忙。感君旧是玄真侣，惠我兼遗肘后方。

岸转渔歌横落日，春留燕语背斜阳。匏尊却羡江亭好，独愧高人元漫郎。
【中吕】迎仙客_混元珠，无
云龛子（元代）

混元珠，无价宝，赤水溪边收拾了。色浑浑，光皎皎，手中握定，占断人间
俏。
没机关，没做作，日月任催催不老。逆行船，翻拨棹，谁知这个，清净家风
好。
水深清，山色好，天下是非全不到。竹窗幽，茅屋小，个中真乐，莫向人间
道。
竹风轻，花影重，酩酊一瓯琴三弄。露玄机，藏妙用，槐坛将相，看破浮生
梦。
柳阴边，松影下，竖起脊梁诸缘罢。锁心猿，擒意马，明月清风，共谁说长
生话。
汉钟离，官极品，南柯梦断抛金印。草鞋轻，藜杖稳，笑携日月，独步长生
境。
吕洞宾，超物外，神光照破三千界。弃功名，同草芥，龟毛柱杖，一击乾坤
坏。
混元初，张果老，白驴踏着虚空倒。紫云生，红雾绕，夜来一口，吞却蓬莱
岛。
蓝采和，离世俗，手中拍板敲寒玉。摆天关，摇地轴，清风明月，独唱长生
曲。
刘海蟾，燕宰相，梦回看破空花放。别人间，离海上，红炉片雪，打就黄金
像。
广成子，千二百，崆峒高卧寒云白。帝王师，天地宅，纵横自在，物外无名
客。
范蠡翁，曾佐越，五湖独泛扁舟月。是非忘，名利绝，一声短笛，受用芦花
雪。
张子房，扶大汉，功名掉去青山伴。咽龙肝，吞凤卵，金丹养就，没底篮儿
满。
圃田公，列御寇，乘风一撞乾坤透。呼南辰，唤北斗，梦中得鹿，觉后还非
有。
朗然子，居洛下，金蟾飞去皮囊化。鬼神惊，天地怕，本来面目，不许丹青
画。
住华山，乐清闲，碧洞茅庵胡乱弯。日高时，造一餐，饱来藜杖，绕顶遥观
看。
谁羡他，做高官，一任穿绯挂绿礻阑，心无忧，身自安，世间少有，这个奸
俏汉。
世事休，甚清幽，无管无拘林下叟。翠岩前，风月友，狂歌醉舞，烂饮长生
酒。
醉时眠，醒扶头，倒在东西不识羞。亦无春，亦无秋，腾腾兀兀，且乐延年
寿。
采药归，白云飞，雾锁青山仙径迷。黑猿叫，青岛啼，仙鹤前舞，引俺归洞
里。
到洞中，掩柴扉，唤得仙童对着棋。闷来时，饮数杯，草鞋绊倒，不脱和衣
睡。
峭壁峰，甚希奇，桧柏青松四下围。悄无人，过客稀，寂寥潇洒，冷淡闲活
计。
面又酸，仓陈米，木碗缺唇破笊篱。又无盐，只有齑，甘心守分，胜如珍羞
味。
穿草履，系麻条，披片蓑衣挂个瓢。半如渔，半如樵，蓬头垢面，一任傍人
笑。
笑我侨，俺知道，明月清风为故交。卧白云，吹玉箫，这般滋味，世上人难
晓。
一顿饥，一顿饱，毡毯羊皮破衲袄。半头砖，一把草，横眠侧卧，惹得旁人
笑。
笑则笑，俺知道，万贯家缘都弃了。细寻思，无烦恼，逍遥路上，舞个蓬莱
岛。
浣花溪
马俌（宋代）

浣花溪边濯锦衣，百花满潭溪水香，
宝奁散尽有霜戟，草秣匹马不可当，
当时濯衣只偶尔，岂似取履张子房。
烈烈遽见蔽此蜀，丧乱怀尔徒悲伤。
年年春风媚杨柳，彩缆{左女右奄}姌云霞张。
溪边游冶红粉娘，了不识字空悠扬。
采花荡桨不归去，暮隔烟水眠幽芳。
文氏外孙入村收麦
苏辙（宋代）

欲收新麦继陈谷，赖有诸孙替老人。
三夜阴霪败场圃，一竿晴日舞比邻。
急炊大饼偿饥乏，多博村酤劳苦辛。
闭廪归来真了事，赋诗怜汝足精神。
次韵陈明锡见寄
林季仲（宋代）

卑栖安故里，薄宦倦他邦。
依社愿为栎，涤牲宁用庞。
利名蛾赴烛，身世蚁浮缸。
多谢江边月，相寻到小窗。
送梦英大师
杨徽之（宋代）

独携瓶锡欲春残，深入终南路屈盘。
万象幽玄吟里见，一心圆屈定中观。
翠微寺在杉松老，紫阁峰高水石寒。
莫凭危栏临北望，满城烟草是长安。
挟琴歌
沈满愿（南北朝）

逶迤起尘唱，宛转绕梁声。调弦可以进，蛾眉画未成。
五月十九日雨中困卧起读西清录见其载欧阳文忠公与许昌龄事甚异作此
周紫芝（宋代）

四字丹书亦偶然，石唐未必是真仙。无人解得潮州意，也复留衣与大颠。
寄寇荆山
陈师道（宋代）

旷士三年别，荆山一顾中。
百千人欲死，四六老能工。
脱帽头应白，求田意欲东。
口须论世事，目已失飞鸿。
次韵民瞻端礼二首
李处权（宋代）

春雨既过云未归，春寒屋下人无衣。
林如膏沐勃鸠语，草已怒生胡蝶飞。
中原格斗几时定，北叟飘零何所归。
我今始悟蘧伯玉，明明四十九年非。
扬州舟中晨起
袁宏道（明代）

薄月层冰上，飞飞叫去鸿。梦寒孤渚雪，茶向一垆风。

冻网悬枯木，荒崖依病枫。繁华无用处，陡觉恋虚空。
戚里行
朱应登（明代）

长安戚里盛楼台，罗衢夹巷绝浮埃。雕轩绮户排云出，却使飞鹰翻下来。

就中上贵椒房籍，十八封侯门列戟。有时清夜侍皇游，监宫不敢询踪迹。

连宗结党气象新，等闲出入双朱轮。朝回戏猎宜春苑，手挟雕弧閒射人。

昌国里中花满烟，乾宁驿前云蔽天。商船到岸不敢拢，恐有家奴横索钱。

英雄有时坐销歇，乔柯易瘁甘泉竭。太阳初升光烛人，不见明星与华月。

君看昔日景福宫，惟有杨柳摇春风。
竹枝歌十首
汪元量（宋代）

弄玉吹箫过洞庭，烟波渺渺接巴陵。
朗吟仙子来何处，飞上君山玩月明。
詹君则赋光壁堂诗拉余同作
刘子翚（宋代）

幽行已办百枝扶，况有溪山近故庐。
水碧山光都几许，道人著眼恰无余。
答黄叔张
朱熹（宋代）

日君趋玉陛，抗疏肃邦刑。便有荣褒衮，无劳涕伏青。

众流争靡靡，一柱独亭亭。只恐追锋急，那容昼掩扃。
石应之校书招同胡崇礼赵几道几道饮白莲社晚
孙应时（宋代）

白莲远公社，不能致渊明。
雷峰峰下庵，乃复浪此名。
野客当暑来，喜甚荷风生。
柳渚睇窈窕，竹房步纡萦。
西轩正虚寂，一镜湖光平。
小饮试谈噱，高吟发幽清。
两士幕府彦，主人芸阁英。
我虽漫浪者，颇复同胜情。
六合自今古，百年各经营。
悠然一笑粲，急雨催诗成。
闻过
方回（元代）

秋来火伞尚高张，心定还能热处凉。
自古及今谁不死，宁人负我亦何伤。
缗钱琐碎争多少，杯酒纷纭说短长。
旧管钓台时入梦，人间未有两严光。
咏史
王昌龄（唐代）

荷畚至洛阳，杖策游北门。天下尽兵甲，豺狼满中原。

明夷方遘患，顾我徒崩奔。自惭菲薄才，误蒙国士恩。

位重任亦重，时危志弥敦。西北未及终，东南不可吞。

进则耻保躬，退乃为触藩。叹息嵩山老，而后知其尊。
【南吕】金字经_常氏称心少
刘时中（元代）

常氏称心
少年情缘浅，老来欢爱深，费尽长门买赋金。酒满斟，醉来花下吟。缠头锦，愿得常称心。
西征
王十朋（宋代）

绍兴建元二十二，良月壬午时丁未。王家辞弟游帝都，出门满眼思亲泪。

鹡鸰送我过原隰，朋友携尊宿萧寺。朝离黄塘惜分别，莫宿青山嗟独自。

初心满拟游雁山，行止非人辄乖异。黄岩留连越三宿，故旧过从日沈醉。

郑生伴我千里行，近世人无此风义。皇华亭上一回首，陡觉眉头起乡思。

西江十里浮桥边，把酒登楼吟拥鼻。山行初逢建子月，入眼梅花已春意。

前观三渡觉非旧，下视两滩真可畏。渡头仙人还笑我，髭须如棘犹名利。

欲入天台观石桥，行来匆匆未能遂。途中邂逅张老丞，十五年前乐清尉。

自嗟吾非沈谢辈，面目从来苦难记。飞泉枕上梦成魔，达旦思家何曾睡。

细雨濛濛入关岭，旅邸重寻旧题字。雨脚微收过天姥，洗出峰峦叠苍翠。

刘阮祠荒土犹赤，溪山真是神仙地。道旁石现小金仙，传舍荒凉谁废置。

柘溪竹染儿女痕，石岭松含栋梁器。路入南明观石佛，楼阁岧峣更深邃。

八年行役两来游，岩上题诗记前事。乘兴剡溪寻故人，久别相逢杂悲喜。

义风吹水送行舟，越国江山满瞻视。十四岁娥孝且烈，三百里湖明更媚。

千岩竞秀壑争流，终日贪看趣遥寄。西兴渡口声如雷，银浪崔嵬魄惊悸。

江神为我风色平，天阙煌煌瞻象魏。贤关访旧话酸辛，更食齑盐旧滋味。

学官欲以职事留，自愧非才力辞避。观台云物端可书，宫线初长日南至。

龙山僦舍观大礼，仪仗森然典文备。人臣贵盛古今无，秦公父子俱为使。

景灵告谢乐声回，鹓鹭花枝侈君赐。西游连日睹天颜，和气氤氲散憔悴。

岁云莫矣却归来，捉笔书为于役志。
青门里作
贾岛（唐代）

燕存鸿已过，海内几人愁。欲问南宗理，将归北岳修。

若无攀桂分，只是卧云休。泉树一为别，依稀三十秋。
甲申中秋澄观堂宴集以昌黎一年明月今宵多为韵分得月字
严虞惇（清代）

青天高虚一轮揭，纤云净扫天河没。清光灏溔空寰瀛，人间竞赏今宵月。

澄观堂中设高宴，玉斝琼罍错肴核。堂虚帘卷通绮寮，朗朗身疑入西𩨳。

涤濯魂魄洗肝肾，昏翳脱落清泠发。百壶浇肠未厌多，兴酣长鲸吸溟渤。

分曹射阄角胜负，胜气让呶负含哕。间以雄辩驱波涛，杂出险语破拘橛。

吾侪跌宕文字饮，纵使粗疏免俗滑。生平苦爱谢庄句，千里相思共清越。

可怜此景不易逢，圆缺阴晴变仓卒。人世那能期上寿，灵药谁教驻华发。

举杯矫首问姮娥，何事朝朝守枯𧊸。十年枵腹厌茶堇，三载伤心失鹣蹶。

人去瑶台何处寻，我欲乘风诉真阙。对酒当歌倍恓怆，况此良宵思结愲。

独立苍茫饮罢时，孤影空阶散林樾。明朝行见挂纤纤，坚守参横不知歇。
酬材叔江西道中作
曾巩（宋代）

枉渚荒源百里间，草根经烧旧痕乾。入陂野水冬来浅，对树诸峰雪后寒。

坞笛最宜风外听，岭梅初得醉中看。行寻故友心无事，不觉西游道路难。
次和王础尘辛未有除八首 其八
陈恭尹（清代）

阴阳三食此何时，一月那闻古有斯。雁羽畏炎知北向，斗杓随有渐东欹。

汉兴近酉年方建，夏厄逢壬历每移。天道即令皆可测，重华不用更陈辞。
冬至偶作
刘攽（宋代）

郡南百里即群舒，留滞频惊岁月除。閒过著慵思运甓，老来多忘却抄书。

水乡鸣雁寒无数，山路幽芳冷自如。昼坐偏知日南极，十分红影在吾庐。
风入松·文殊院饭后，住院中
陈家庆（清代）

登临忽失四围山。景向雾中看。相携小住文殊院，听松声、如泻狂澜。

坐待黄昏雨过，凭轩时怯衣单。

老僧笑语劝加餐。蔬笋正堆盘。香厨别有仙风味，羡壶天、日月偏安。

经岁竟无夏令，立秋犹带春寒。
凤凰台上忆吹箫 题宋楚鸿倚楼词卷
陈维崧（清代）

百万呼卢，十千买醉，世间何策驱愁。惹铜仙多事，铅泪长流。

一片唐陵汉寝，遗基在、舞罢歌休。何况是，败荷衰柳，总不宜秋。

凝眸。金荃一卷，问宋玉家乡，陆瑁湖头。怅频年踪迹，只客皇州。

欲觅燕昭旧事，高台畔、野水悠悠。无聊甚，闲吟闲写，满幅银钩。
和定西侯张侯服留题金山原韵六首 其三
张煌言（明代）

钟阜铜驼泣从臣，孝陵弓剑自藏真。犹闻雄雉能兴汉，岂似乾鱼仅祭闽！

天入金、焦锁钥旧，地过丰、镐鼓钟新。何人独受耑征诏，赐履繇来首渭津。
游道林寺诗三首 其二
张嵲（宋代）

悠扬秋日澹冈陵，系马乔林叩梵扃。过雨溪流初瀰瀰，无风竹影自泠泠。

空馀古柏庭前老，依旧寒山户外青。惆怅祖师飞锡地，岩阿谁为一镌铭。
易道录招饮五首
白玉蟾（宋代）

竹风不断凉如水，山雨无声细似尘。
世事总归簪上雪，人生聊寄瓮头春。
奉和鲁望看压新醅
皮日休（唐代）

一箦松花细有声，旋将渠碗撇寒清。秦吴只恐篘来近，

刘项真能酿得平。酒德有神多客颂，醉乡无货没人争。

五湖烟水郎山月，合向樽前问底名。
杂体诗 其十九 谢法曹
薛蕙（明代）

驾言理行舻，逝将越故林。出迈薄长浦，还望蔽高岑。

怀归绝欢念，悼别多苦心。遥遥从此辞，悠悠存所钦。

所钦不可攀，道涂亦云艰。绸缪居人思，悽怆客子颜。

去留势并异，聚散情相关。倾侧我西路，偃仰尔东山。

东山及仲春，愉悦对芳辰。倚岩听鸣嘤，俯涧睇游鳞。

远寻协要妙，近探谢嚣尘。邈矣隐沦者，悲哉行旅人。

行旅已经时，遂令忧若滋。凝滞风潮际，迟回雨雪期。

系揽指曲汜，弭棹停空坻。寤寐孰与语，拊枕怨乖离。
泛舟潏水君俞用韩泛南溪韵作诗三首遂和
李复（宋代）

山亏一篑功，泉废九仞迹。
精神去不回，虚牝黄金掷。
沂舟望南去，近岸多巨石。
溪流曲折多，波喧奔湍激。
野竹拥杂树，纷纷两参列。
古松气不群，苍然数百尺。
晚花发幽丛，浮云动遥壁。
优游可忘年，去此皆妄役。
净远亭午望二首
杨万里（宋代）

竹迳殊疏欠补栽，兰芽欲吐未全开。
初暄乍冷飞犹倦，一蝶新从底处来。
余杭道中晓行
连文凤（宋代）

晓雾溟蒙未见天，山光水影白相连。
余杭不似西川路，六月中旬叫杜鹃。
谒忠孝祠志感
王三奇（明代）

东晋成阳旧著声，寥寥今复仰芳名。为言仁者多昌后，共道孙枝尽发萌。

万古忠魂依相水，一时郢调集层城。由来返驭吾家事，亦有王遵叱驭行。
送吴兴太守行十绝句 其四
刘一止（宋代）

振廪已责功及物，辅藩千里实分忧。尔身在外心王室，咫尺应须入告猷。
和无在木蛇歌
释慧空（宋代）

小小蛇儿大大身，曾吞众象空巴陵。
归蟠故山骨欲槁，混入草木人要徵。
瞎屡生，甚手脚，不善提持休捉摸。
枯木形骸似等闲，触著伤人毒无药。
寿昌师，怜老病，远远遣来相问讯。
拟欲庵头伴老夫，预忧十月霜风劲。
著把火，津送渠，依旧令教侍坐隅。
重告之曰，蛇乎蛇乎，当如云门应机忽突出，
莫学严阳到老安其庐。
送王道原判官
黄裳（宋代）

言无枝叶色无尘，自是中间已悟真。且免此生占噩梦，更从何处卜通津。

徘徊州县谙多事，荏苒江湖过几春。三已转官归吏隐，莲花池上友何人。
访李国器於包山同登寺后山庵
楼钥（宋代）

访客包家山，相与登层颠。
嶙峋巨石中，屈曲扶栏干。
夜来雨初过，石罅时涓涓。
轻舆到冈头，大江横吾前。
亭午潮方盛，千艘散平川。
道人茅三间，花木罗后先。
朅来汩京尘，旷望为洗湔。
山断塔层层，西陵渺苍烟。
此道走邯郸，归心更翩翩。
诸生官拱微为龙池先生子戊午自镛访余北归五绝送之余辛卯令镛拱微始生今始称诸生也 其四
林熙春（明代）

故人侠气访樵渔，多病偏逢疏又疏。正欲论心弹往昔，可能携手即分裾。
沪上寄吴季子武昌
夏曾佑（清代）

飞乌既营巢，狐狸复穴墓。惟此行路人，道长蒙霜露。

扬舲下大江，一一来时路。回首武昌城，俯仰迷云树。

夜永月常悬，风定涛犹怒。夹岸古山川，兴亡向谁诉。

对此念友生，弹指成今故。别梦自西驰，江波自东注。

逝水与人心，互去无朝暮。同舟数百人，虱处无缁素。

一钟散万物，各自归其趣。随缘赴佳招，与物悉无忤。

瑶瑟碧云停，金尊绮筵错。歌舞既已陈，哀乐各有赴。

辽廓万地球，各有征人驻。流转澹忘归，六艺皆成误。

嗟我拾粪来，现识犹常住。繁会同所欣，别离同所苦。

那不恋须臾，明晨再洄溯。落叶定归根，孤蓬亦无住。

但恨素心人，仓猝不可晤。缅怀托诗篇，千里在跬步。

吴刚本神仙，伐桂栖云雾。得毋笑我顽，沐我天花雨。
至启至学惭半古才不逮人虽酷好风骚而不成文
李至（宋代）

吾家何所有，景物自怜清。
架上书千卷，庭中竹数茎。
纸窗明雪势，茶鼎杂松声。
多谢南宫长，裁诗慰野情。
怀阿字掌孟崖州
释函是（明代）

绝塞驱驰经两夏，珠崖跋涉又当春。鹡原多难空劳汝，茅屋深移更累人。

荡荡薰风车辙远，条条细柳草堂新。兴怀岂尽伤离别，白拂微言清昼贫。
喜得果园寄怀之作集杜报之十二首 其三
曹家达（清代）

故人得佳句，颇觉寄来迟。意惬关飞动，忧端且岁时。

烟尘独长望，花柳更无私。今日明人眼，残尊席更移。
出闽中四首 其三
姜特立（宋代）

飘蓬不归根，而我还故里。有食即可安，何必土风美。

岂非俗缘故，堕此胶漆底。艰关一月程，况复携老稚。

囊空畏途远，蓐食常夜起。人生贵适意，奔走殊未已。

俟有三径资，吾生恐无几。
洪岩山六题 其一 石门
王辅世（宋代）

岩穴神仙宅，山门向岭开。时横云作钥，怕有俗人来。
酬钟给事道复以泰山纪胜栝昌吟稿见示 其二
欧大任（明代）

白云明月满征鞍，天籁寥寥瀑布寒。读尽君诗三百首，万山瓯括马前看。
送张君玉赴宁江幕府七首
晁公溯（宋代）

江声汹汹雷霆硖，山气苍苍云雨台。
白发拾遗吟不尽，分留物色待君来。
寄贺卢疏斋拜集贤
王璋（元代）

洛下秋来传近作，日边使至报除书。乍归北阙多新贵，重直西垣识旧庐。

陶谢风流连白社，应刘文字盛黄初。深知有意沈冥者，自是无心赋《子虚》。
游终南龙池寺
孟郊（唐代）

飞鸟不到处，僧房终南巅。龙在水长碧，雨开山更鲜。

步出白日水，坐依清溪边。地寒松桂短，石险道路偏。

晚磬送归客，数声落遥天。
潘氏园引
洪朋（宋代）

君不见豫章城南门，中有潘氏之名园。台基乃是孺子旧，地势直与东湖连。

百常之观上造天，曲琼四面珠箔悬。春拍绿波南浦外，朝隮爽气西山巅。

方塘曲径洞天远，万草千花未曾见。春风向暖一披拂，薄人花气江城遍。

潘郎吟诗春风里，拄杖穿花还复倚。大名今代庞德公，采药鹿门终不起。

潘郎事亲爱客同，平生百味樽不空。我来休驾啸竹风，主人闭门语雍容。

掉头长歌子潘子，愿言三径相终始。或云丈夫不如此，但恐亦复不免耳。
曾钦道家山图
王之道（宋代）

永叔爱清颍，明仲乐阳羡。
投老获所归，为计亦良便。
何如强健时，从官山水县。
升虚得吉卜，怳若地祗荐。
曾侯卿相种，才业固邦彦。
而况盛德后，世祀乃天眷。
式古吾畏友，被命按邮传。
来归自濠梁，访我出诗卷。
为言有华宗，畴昔无半百。
相逢遂相喜，笑语至舞抃。
其家负家山，山水家可恋。
松篁递森列，冈恋互萦转。
台池及花草，高下焖明绚。
粲然图一幅，规抚坐中见。
予尝赋此诗，好事敢独擅。
纵横一千字，把玩不知倦。
桐庐在何许，东望眼欲眩。
子陵亦往矣，钓漱清练练。
家山亘今昔，昔隐今始现。
彼美曾侯贤，何当睹岩电。
答虞醇翁
王安石（宋代）

辍学以从仕，仕非吾本谋。
欲归谅不能，非敢忘林丘。
临餐耻苟得，冀以尽心酬。
万事等画墁，虽勤亦何收。
扬扬古之人，彼职乃无忧。
感子抚我厚，欲言秪惭羞。
代张京尹贺皇太子生辰三首
彭龟年（宋代）

青禁罗鸡戟，朱明出虎闱。
布宣当浩穰，简乐著精微。
有志窥成画，无材守一圻。
徒能歌圣子，重润更重晖。
常熟敲冰行舟三首
袁说友（宋代）

一枕更阑客梦回，冰声犹作浪声来。
并刀曾剪松江水，更欲从渠为剪开。
西昌陈诚之送黄楼芍药仍枉长篇老懒不能次韵
周必大（宋代）

芍药名先记郑风，那因嘉木辨雌雄。
姚黄后出今亡矣，合把黄楼列上公。
十六字令·寻
朱彝尊（清代）

寻，帘外无端堕玉簪。
笼灯去，休待落花深。
溪桥步月图
刘因（元代）

山中有幽人，独步溪桥月。莫问兴如何？披图亦清绝。
南朝
李商隐（唐代）

玄武湖中玉漏催，鸡鸣埭口绣襦回。
谁言琼树朝朝见，不及金莲步步来。
敌国军营漂木杮，前朝神庙锁烟煤。
满宫学士皆颜色，江令当年只费才。
田庐暮归作
李濂（明代）

朝游南郭墅，薄暮小车归。
始识闲居乐，无言夙志违。
入村逢酒熟，近圃惜花飞。
不尽酣歌兴，孤城下夕晖。
寄菖蒲
张籍（唐代）

石上生菖蒲，一寸十二节。仙人劝我食，令我头青面如雪。

逢人寄君一绛囊，书中不得传此方。君能来作栖霞侣，

与君同入丹玄乡。
杂兴
张镃（宋代）

有虎南山南，有石北山畔。
虎石人未辨，箭发石遂贯。
一朝两生心，见石不见虎。
若向虎石求，引满徒自苦。
粉壁道中
刘崧（元代）

树杪高崖尽插天，岩腰坠石半侵田。火烧山木断平路，骑马乱行江水边。
偈十三首
释慧空（宋代）

啐啄之机，暂时活计。
清虚之理，不可依凭。
执之失度，必入邪路。
东海鲤鱼打一棒，陕府铁牛两角折。
春晴
白玉蟾（宋代）

宿霭萦余冻，鬆阴挟嫩晴。
朝来花万福，莺奏起居声。
满庭芳·秦洞花迷
蔡伸（宋代）

秦洞花迷，巫阳梦断，夜来曾到蓝桥。洞房深处，重许见云翘。蕙帐残灯耿耿，纱窗外、疏雨萧萧。双心字，重衾小枕，玉困不胜娇。

寻常，愁夜永，今宵更漏，弹指明朝。叙深情幽怨，泪裛香绡。记取于飞厚约，丹山愿、别选安巢。骖鸾去，青霄路稳，明月共吹箫。
寄常甫
孔平仲（宋代）

北风三日雪，南湖一尺冰。晚云遮望眼，不见玉山城。
喜雍陶秋夜访宿
姚合（唐代）

晓立侍炉烟，夜归蓬荜眠。露华明菊上，萤影灭灯前。

清漏和砧叠，栖禽与叶连。高人来此宿，为似在山颠。
过彭蠡湖七首 其七
黄淳耀（明代）

水分南纪盛，山挟大湖雄。舟楫三苗俗，凫鹥万里风。

豫章元自合，江汉已先通。禹贡犹沿误，书生莫凿空。
刘世美宅新架诗礼堂莱衣阁来薰台游息轩养心斋以五偈赠之 其四
释慧空（宋代）

窗下羲皇人，酒中桃源路。客非伶与潜，我醉卿且去。
戚氏·玉龟山
苏轼（宋代）

玉龟山。东皇灵媲统群山。绛阙岧峣，翠房深迥，倚霏烟。幽闲。志萧然。金城千里锁婵娟。当时穆满巡狩，翠华曾到海西边。风露明霁，鲸波极目，势浮舆盖方圆。正迢迢丽日，玄圃清寂，琼草芊绵。争解绣勒香鞯。鸾辂驻跸，八马戏芝田。瑶池近、画楼隐隐，翠鸟翩翩。肆华筵。间作脆管鸣弦。宛若帝所钧天。稚颜皓齿，绿发方瞳，圆极恬淡高妍。

尽倒琼壶酒，献金鼎药，固大椿年。缥缈飞琼妙舞，命双成、奏曲醉留连。云璈韵响泻寒泉。浩歌畅饮，斜月低河汉。渐渐绮霞、天际红深浅。动归思、回首尘寰。烂漫游、玉辇东还。杏花风、数里响鸣鞭。望长安路，依稀柳色，翠点春妍。
游黄州东坡
李石（宋代）

斯文元佑间，一代人物好。
我生嗟已后，不及见此老。
朅来东坡上，雪堂亚荒草。
此州三家村，大江流浩浩。
四海矜重名，六丁护残藁。
伤心逐客令，失脚空山道。
昔为魑魅憎，今作神明祷。
小桥行吟处，风叶付谁扫。
次韵答徐文蔚
黄溍（元代）

一别溪头十五春，归来乌帽尚黄尘。故应用意崎岖外，未忍忘情寂寞滨。

图画云台非我事，挂冠神武独何人。也知州县徒劳耳，相见空惭白发新。
太湖县雪中简段子克知县
戴复古（宋代）

腊雪随风下，蹇驴行路难。
匆匆投邸舍，草草共杯盘。
喜见丰年瑞，浑忘昨夜寒。
儿童不解事，却作柳茶看。
郊庙歌辞。祭汾阴乐章。姑洗徵
刘晃（唐代）

大君出震，有事郊禋。斋戒既肃，馨香毕陈。

乐和礼备，候暖风春。恭惟降福，实赖明神。
送春
廖行之（宋代）

煮醖青梅且共尝，游峰飞蝶为谁忙。
秋千彩索迷青草，车马红谁销绿杨。
春事战加蒲剑老，诗肠结尽柳丝长。
韶光赋别休匆遽，凝佇东风更一觞。
山友辞 山鹧姑
王质（宋代）

山鹧姑，山鹧姑，林深浓淡交荣枯。钩辀格磔半云木，山谷转深声转孤。

沙易行，泥难行，蚤呼春暗回春明。呜呼此友兮同所归，石藤屡罥道人衣。
即事
韩淲（宋代）

蒲叶乱阴雨，藤花开煖风。涧流攲岸远，山逼小亭空。

跃黾疏丛外，啼莺密树中。望随桥上下，行过屋西东。
冬日独醉书感八章用少陵秋兴韵 其二
姚燮（清代）

西国阇婆测景斜，未收版籍入中华。莎车枉置屯田尉，葱岭思中博望槎。

苦俟唐军还剑阁，愁闻汉女拍胡笳。何当梦籋汾阳骑，独走天山弄雪花。
集贤张相国诞辰颂德十韵
宋庠（宋代）

颢印传侯刻，圯编翊帝图。
还生王国佐，来焕泰阶符。
瑞绂双婴觡，祥蓬四射弧。
从龙参震邸，附凤入星枢。
嗣正调元席，宏开造物炉。
仪刑瞻魏采，励翼矢皋谟。
穆穆资同体，拳拳避硕肤。
诚虽贯霜雪，诫甚勒盘孟。
师石冈为寿，仙春道有腴。
欲知难老意，八柱与天俱。
戴嵩牛
赵文（宋代）

荒草茫茫一笛风，{磨石换牛}鸣未必牧人通。
归鸦落日江南野，何限人间真戴嵩。
颂古七十六首 其七十一
释士圭（宋代）

官路无人独自行，自家公验甚分明。路傍偷贩私盐客，草里蹲身过一生。
偈颂一百二十三首 其八十九
释普度（宋代）

昨夜毗岚撼山岳，七十二峰俱倒卓。太湖万顷涓滴无，黄叶乱飘星斗落。
过水寺 其一
赵蕃（宋代）

步向溪南寺，行寻白社徐。祗言犹作客，不悟已迁居。

照壁诗无恙，当轩竹未疏。挂包蕲异日，我欲掇其馀。
杂曲歌辞。轻薄篇二首
贯休（唐代）

绣林锦野，春态相压。谁家少年，马蹄蹋蹋。

斗鸡走狗夜不归，一掷赌却如花妾。惟云不颠不狂，

其名不彰，悲夫！

木落萧萧，蛩鸣唧唧。不觉朱蔫脸红，霜劫鬓漆。

世途多事，泣向秋日。方吟少壮不努力，老大徒伤悲，

如何？
次韵蔚上人见寄
戴表元（宋代）

流落谁相忆，山林蔚讲师。
玄机魂梦接，诗力鬓毛知。
舟去须寻处，书来不记时。
君看东海月，今夜亦追随。
次韵元翁从王夔玉借书
黄庭坚（宋代）

为吏三年弄文墨，草莱心径失耕锄。
常思天下无双祖，得读人间未见书。
公子藏山真富有，小儒扪腹正空虚。
何时管钥人吾手，为理签题扑蠹鱼。
游开先寺观香炉瀑布诸峰读李苏二仙诗知庐阜之胜在是记以十韵
王十朋（宋代）

庐山何处好，胜地有开先。瀑水漱寒玉，香炉生紫烟。

紫霄长近日，黄石不知年。雁荡灵湫合，酆城宝剑连。

龟行似朝斗，鹤唳欲冲天。马尾只自洗，牛头奚用穿。

雄词惟太白，妙句更苏仙。寺占星流处，桥飞月出边。

碑方阅华藏，梦已到栖贤。明日游三峡，归心定决然。
追和程春海先生橡茧十咏原韵 其十 永不税
郑珍（清代）

生为穷陬民，如未得父赀。千方获小利，又索真苦儿。

堂堂永不税，楔此三字楣。不无桑宏羊，咏言请深思。
秋雨
王珪（宋代）

秋容浩荡夕云高，旻宇萧然绝一毫。
汉塞草平嘶牧马，越溪风一送归舠。
天衢夜失清蟾魄，海国寒飞白鹭涛。
谁共危楼凌爽气，左持樽酒右持螯。
天台书事十三首
曹勋（宋代）

清晓鸦啼睡梦间，喜闻飞雪满前山。
揽衣忙作披衣意，不问轻寒且凭栏。
奉和九日幸临渭亭登高应制得臣字
陆景初（唐代）

九秋光顺豫，重节霁良辰。登高识汉苑，问道侍轩臣。

菊花浮秬鬯，萸房插缙绅。圣化边陲谧，长洲鸿雁宾。
戏答王居士送文石
黄庭坚（宋代）

南极一星天九秋，自埋光景落江流。
是公至乐山中物，乞与衰翁似暗投。
常山道中闻诸将屡捷
汪藻（宋代）

一雨四十日，羲和安在哉。路忧石头滑，云怕天心开。

隔水唤舟渡，逢人骑马来。闻言江北好，一笑为传杯。
峡江
邓深（宋代）

击电浮霜浪作堆，峡江试险眼初开。
常惊四畔山围绕，不见中间水去业。
石出多奇吾甚爱，舟移太疾首频回。
濒涯稳处凭谁问，我欲其间作钓台。
桐江舟中
鲍作雨（清代）

水向西汉人向东，今年光景昔年同。红镫画舫游天上，翠嶂云岚落镜中。

峡转骇翻三尺浪，月明稳挂一帆风。劳劳尘鞅谁能脱，羞见羊裘垂钓翁。
中和后一日吴门阻雪距春分才三日
曹彦约（宋代）

梅容惨不竞，乌语噤无声。
二月朔已告，三日春当分。
寒馀凌暖律，雪后更同云。
但恐严凝误，阳和欲奏勋。
次若思胡祭酒立春日早朝
金幼孜（明代）

客里残年逢立春，清宵待漏拜枫宸。玉阶旗影飘晴雪，驰道珂枫动紫尘。

綵燕斗簪幡胜好，芹芽试簇菜盘新。銮舆暂退闻呼唤，赐宴先传及近臣。
宋江三十六赞
龚开（宋代）

医师用蝎，其体贵全。
反其常性，雷公汝嫌。
蜂儿榧
何坦（宋代）

银甲弹开香粉坠，金盘堆起乳花圆。
乞君东阁长生供，寿我北堂难老仙。
偶见
仇远（元代）

诗囊剑术走风尘，要买桑麻二顷春。
可笑田连阡陌者，元非识字读书人。
赠刘师服
韩愈（唐代）

羡君齿牙牢且洁，大肉硬饼如刀截。我今呀豁落者多，

所存十刀皆兀臲.匙抄烂饭稳送之，合口软嚼如牛呞。

妻儿恐我生怅望，盘中不饤栗与梨。只今年才四十五，

后日悬知渐莽卤。朱颜皓颈讶莫亲，此外诸刀谁更数。

忆昔太公仕进初，口含两齿无赢刀。虞翻十三比岂少，

遂自惋恨形于书。丈夫命存百无害，谁能点检形骸外。

巨缗东钓倘可期，与子共饱鲸鱼脍。
曹将军
安如山（宋代）

将军精悍姿，齿齿碎铁石。
在昔童稚中，但闻饱经术。
纵横骋柔翰，丹雘间金碧。
有司塞明诏，敝邑屈词伯。
芹香春水生，冠玉侍重席。
脱略章句陋，搜抉穷理窟。
未及文化成，其如王土窄。
丈夫报主原，岂必蒙清秩。
苍然请去位，满面秋栗烈。
纠合熊虎群，旌旆扬广陌。
正当摩厉閒，一鼓拔勍敌，
屯兵沔水源，千里斧截截。
浩荡排烟旻，西极安屼嵲。
奈何国无人，腐儒秉旄钺。
赏予入私门，金汤授盗贼。
公时奋臂争，反遭献玉刖。
三军视马首，痛哭下天壁。
功成坐龃龉，愤怒须插戟。
中宵拔剑起，肃肃整劲翮。
吐气风云生，搴旗陷坚列。
贯穿死生地，蹀血天地黑。
势虽众寡悬，形未雌雄决。
路穷断首尾，众尽乃手格。
岂知龙虎逝，黯淡山川色。
百万尚震惊，呜呼死诸葛。
长城但自坏，千里痛稠结。
肉食无远谋，野史有直笔。
酒酣歌节士，皛皛霜日白。
和叶枢相送芍药二首 其一
胡澄（宋代）

开迟依旧占芳辰，不怕群花笑后陈。四月明朝才是夏，千葩夭艳尚含春。

传闻胜赏联枢节，总有新诗泣鬼神。三十年前旧交友，白头谁复叹如新。
太初病酒以诗嘲之且招游孤山
殷云霄（明代）

知君非病酒，或者是诗魔。清歌狂不了，梅花可奈何。

春风吹薜荔，晴日睡鼋鼍。君能复饮否，携酒上嵯峨。
大小二廪石
李纲（宋代）

仙家何事亦赢粮，廪石团团峙道傍。应驾斑龙耕紫石，深储芝玉廪中藏。
次韵倪巨济夏夜二首 其二
韩驹（宋代）

卧病京华客，尘缘种种轻。共谁倾盖旧，之子逼人清。

笔倒三江水，诗专五字城。白头听讽诵，浑觉黑丝生。
中庸·道不远人五首
陈普（宋代）

穆王八骏鱼千里，汉武末年狐首丘。
驰鹜崩奔何日了，灵台咫尺不回头。
南湖史君制暗香汤奇甚赋二绝求之 其一
陈深（宋代）

飞尽梅花重惜芳，仙房想像制新汤。犹疑清浅溪头汲，石鼎煎来水亦香。
赠南康刘叔和秀才
郭祥正（宋代）

俊才落落如君少，养之九年应大妙。满怀骚雅辄见投，圭璧琮璜予所要。

劝君且学充其科，殿前笔陈挥长戈。锦标夺取献天子，宠禄及亲荣耀多。
鄱阳湖观打鱼
杨时（宋代）

秋高水初落，鳞介满沙脊。
浩如太仓粟，宁复数以粒。
纷纷渔舟子，疑若挽可拾。
横湖沉密网，脱漏百无十。
虫虾杂鲂鲤，骈首吐微湿。
小人利口实，刀机污鳞鬣。
鲲鲸亦狼狈，风雨移窟宅。
玉渊有神祠，变化在嘘吸。
胡宁饱羶香，忍视万鱼急。
幽潜不足恃，感叹百忧集。
寄谢漆园吏，于计未为得。
书《龙马图》
苏轼（宋代）

先皇御马三千匹，仗下曾骑玉骆骢。
金鼎丹成龙亦化，圉人空栈泣西风。
自和喻意四首 其三
孔平仲（宋代）

千里声相应，平生德不孤。豹文方雾隐，松节岂霜枯。

壮志横磨剑，衰颜早照须。莫同鱼鸟态，忘我向江湖。
踏莎行
钱应金（明代）

铜雀春深，纸鸢书暖，绣床无力抛针倦。朝来不是懒看花，羞颜抛与花相见。

粉颊啼痕，罗消裙襕。红泉脉脉流松涧。湘琴一曲美人愁，云连猿路秋连雁。
会平上人夜话
赵湘（宋代）

秋灯照岳客，深夜坐前轩。
白发新闻雨，青山旧听猿。
病多添药债，吟苦避虫喧。
不寐还相对，高梧叶自翻。
杂曲歌辞。石州
佚名（唐代）

自从君去远巡边，终日罗帏独自眠。看花情转切，

揽镜泪如泉。一自离君后，啼多双脸穿。

何时狂虏灭，免得更留连。
送密老住五峰
黄庭坚（宋代）

我穿高安过萍乡，七十二渡遶羊肠。
水边林下逢衲子，南北东西古道场。
五峰秀出云雨上，中有宝坊如侧掌。
去与青山作主人，不负法昌老禅将。
栽松种竹是家风，莫嫌斗绝无来往。
但得螺蛳吞大象，从来美酒无深巷。
三月二十八日枣柏大士生辰用达本情忘知心体合为韵作八偈供之时在建康狱中 其一
释德洪（宋代）

道不藉劬劳，心唯论晓达。圆明常了知，岂受情想杂。

如人梦驰驱，身自安床榻。一句脱思惟，大千挂毫发。
马上见卖白莲者三首 其一
陈造（宋代）

引息度奇暑，风日正交战。淮乡六月春，嫣然担头见。

香凝素囊拆，湿馀清露泫。丰肤专正色，一忠百佞贱。

祝融乃司花，慰我红尘面。买归一杯适，得共黄葵荐。
华峰亭
喻良能（宋代）

华峰抱紫翠，兹亭瞰清幽。
春林罗画屏，新月吐玉钩。
宛如东屯居，恍若南涧游。
信美吾亦乐，特用慰淹留。
和始平公见寄八韵
司马光（宋代）

向来从后车，雍容镇藩垣。
政成簿书简，终日待清樽。
今兹备言职，不得登朱门。
违离讵几时，风色变寒温。
忽聆吉甫什，穆如承话言。
安得六翮生，随意远飞翻。
垂耳倦新羁，蹀足思华轩。
谅无伯乐顾，疲劳安敢论。
横溪洞飞泉
赵抃（宋代）

寒瀑落春岩，天垂百丈缣。更疑仙客宴，不捲水晶帘。
彭城遇宗弟大尹佐
王恪（明代）

一脉斯文气味长，共君世系出莆阳。枝柯自信原同本，天地如何使异乡。

唐宋家声曾梓谱，彭城风雨幸连床。春来傥有池塘梦，莫惜新诗寄远将。
七岁作
陈轸（宋代）

昔时家住海三山，日月宫中屡往还。无事引来天女笑，谪来为吏在人间。
留城寄旷翁
艾性夫（元代）

吾年七十入城府，君更老吾仍出门。
早岁相期作深隐，至今头白未能閒。
惜芳时
欧阳修（宋代）

因倚兰台翠云亸。睡未足、双眉尚锁。潜身走向伊行坐。孜孜地、告他梳裹。

发妆酒冷重温过。道要饮、除非伴我。丁香嚼碎偎人睡，犹记恨、夜来些个。
客中偶成
张士元（清代）

户槛横苍石，庭阶绣绿苔。雨兼秋瀑下，风挟海潮来。

得酒当山饮，登楼少客陪。依然栎社树，无用却成材。
短行歌
霍与瑕（明代）

我行端州，三年六度。载见君子，不改其步。乃如之人兮，霭阳春兮。

渊乎是类，吾不知其里。炎天久坐，使我忘暑。
入庵偶成 其四
何梦桂（宋代）

如此春光冉冉何，青山亦笑发皤皤。门前修竹独欢舞，今岁儿孙长最多。
禅人并化主写真求赞
释正觉（宋代）

画者不相出脱。转见面皮丑恶。
蜂採百华春不饥，兔饮长河夜不渴。
无事而禅，待缘而作。
一机一警谁与知，百发百中弦衔筈。
淳熙十二年加上太上皇帝太上皇后尊号十一首
佚名（隋代）

坤载有元，乾行是顺。
施生万彙，厥德弥盛。
翼翼母道，赞我皇训。
相维群公，奉典斯敬。
送程给事知越州
韩宗古（宋代）

东渡吴江景气清，拂云楼阁会稽城。乍辞青琐双旌拥，重驾朱轓驷马迎。

应笑买臣夸郡邸，还同严助厌承明。茂林脩竹山阴地，何日陪公载酒行。
梁彦国罗君礼陈十鹄邀游修上人院
欧大任（明代）

岂是东林日，天容我辈闲。逢人能白眼，爱客说青山。

赏趣琴尊外，会心鱼鸟间。虎溪仍一笑，谁遣独醒还。
题大年小景
汪藻（宋代）

忽惊坐上江天渺，半幅鹅溪写霜晓。风低黄芦潮欲到，平沙无人喧宿鸟。

而来著眼应万里，开卷尺馀那尽了。须知王孙寄笔力，平日气吞云梦小。

故将点缀调儿辈，不待淋漓翻墨沼。滕王蛱蝶往谁并，曹霸骅骝今已少。

坐令好事费百金，窗几短屏横轴绕。君家此本传几世，羁客见之先绝倒。

江头历历旧行处，好在渔矶落寒潦。浮家泛宅归去来，还看飞鸿卧林杪。
渔歌子•相思曲
董以宁（清代）

银蒜低垂睡起迟。楝花天气耐相思。羞对镜，怯吟诗。

午倦添香入被池。
海南百果相续多中土所无纪以绝句 其六
陈宝琛（清代）

团团麻芷姑，甘润胜梨柿。迁地或能良，留核归一试。
归宗寺四咏 其二
李纲（宋代）

溪流宛转若翔鸾，翠色涵虚特地寒。底事舞馀窥碧沼，袛应误作镜中看。
春无雷
苏辙（宋代）

经冬无雪麦不死，秋雨过多深入土。
人言来岁定无麦，农父掉头笑不许。
清明雨足麦欣欣，旋敕奴婢修破囷。
大麦过期当半熟，小麦未晚犹十分。
东家西舍发陈积，十钱一饼犹难得。
向来天公不为人，市人半是沟中瘠。
前望麦熟一月期，老稚相劝聊忍饥。
谁令伏枕作寒热，囊中无钱谁肯医。
天公爱人何所吝，一春雨作雷不震。
雷声一起百妖除，病人起舞不须扶。
七侄岁暮同诸孙来过偶得长句
陆游（宋代）

雨垫林宗一角巾，萧条村路并烟津。
四朝遇主终身困，八世为儒举族贫。
行摘残蔬循废圃，卧闻饥雀噪空囷。
封胡羯末皆佳甚，剩喜团栾一笑新。
减字木兰花
李纲（宋代）

龟台金母。绀发芳容超敻古。绛节霓旌。青鸟传言若可凭。

瑶池罢宴。零落碧桃香片片。八骏西巡。更有何人继后尘。
再用韵答和者
卫宗武（宋代）

依山构靖庐，虽陋亦可坐。
幽林隔尘嚣，逦迤八九嶞。
时来友高士，一岁知几过。
野花薰醉醒，山鸟啼梦破。
何莫菲真诠，岂为崇小果。
颇喜仙侣稠，可使玄风播。
道腴足隽永，世味等涕唾。
谷神傥不死，造物何能奈。
多君从我游，白云肯分卧。
第嗟屋宅坏，殆类甑已堕。
内炼怅莫成，服食其或可。
伯阳丹鼎余，刀圭分赠我。
木兰花慢 和陈思济 洞霄诗集卷九
李德基（元代）

访仙家洞府，仰天柱，彻高寒。对百尺飞湍，四围乔木，九锁青山。危亭晚来极目，胜王维、三昧画中看。何处朝元会宴，时闻命驾回鸾。桃花临水已凋残。别后见应难。叹昨日秦宫，今朝汉苑，一梦槐安。征鞍欲留无计，恐仙棋、一局换人间。羡杀知还倦鸟，白云相对空闲。
风雪见山林佳绝
韩淲（宋代）

烟浓山渐白，风急树还青。鹘落飞鸢径，鸥浮宿雁汀。

周遮迷叠嶂，疾泻快中泠。敝褐舆篮兀，村醪饮易醒。
缘识
宋太宗（宋代）

上元时节皆相慕，皇都城里万家灯。
笙歌有处共夸称，架肩叠足几许层。
轻尘雾敛月明中，车骑云軿五夜风。
意气尽随年少得，九衢填咽乐声同。
感兴二十七首 其十四
方一夔（宋代）

南国有美人，纨素閟清艳。房栊凄冷风，孤缸飐寒燄。

抱琴鼓黄钟，盎盎牛鸣堑。一弹春岫妍，再鼓秋波滟。

却立步苍茫，嘿嘿有何念。秋夜不肯明，霜露畏点染。

独宿守空帷，寸抱耿霜剑。
新秋
耿应庚（清代）

秋花如静女，不作时世妆。秋禽如山僧，萧然立斜阳。

我心偶无事，轴帘卧方床。清风竹间来，两腋生新凉。

小睡了无梦，讵问蝶与庄。
学无学颂一十五首 其四
释印肃（宋代）

戴起枯髅撞眼睛，烧香设拜甚精勤。一盲引众谁人会，赚误世间多少人。
红蔷薇歌
王毂（唐代）

红霞烂泼猩猩血，阿母瑶池晒仙缬。晚日春风夺眼明，

蜀机锦彩浑疑黦.公子亭台香触人，百花懡cM无精神。

苎罗西子见应妒，风光占断年年新。
蝶恋花
晏几道（宋代）

千叶早梅夸百媚。笑面凌寒，内样妆先试。月脸冰肌香细腻。风流新称东君意。

一捻年光春有味。江北江南，更有谁相比。横玉声中吹满地。好枝长恨无人寄。
邓通城
李石（宋代）

相公旧筑与云平，千载毡裘尚震惊。
多少金钱满天下，不知更有邓通城。
句
晏殊（宋代）

紫结茱萸实，浓熏菡萏香。
还丹复命篇 其二十七
薛道光（宋代）

父母生来真一气，无形无影卒难寻。要知黑白通玄妙，魂魄相投产紫金。
十二峰·上升
阎伯敏（宋代）

黄麾白马功告成，云华夫人朝玉京。
虞后夏后引音节，高低峡船摇橹声。
辞满代者未至
杨万里（宋代）

一麾来此恰三年，到得终更分外难。
老眼看灯浑作晕，愁心得酒不成欢。
秋心
刘黻（宋代）

秋日日苦短，秋夜夜苦长。
长短不易晷，处厄心自伤。
秋风独有声，叶叶闯我窗。
秋月岂无情，隙隙窥我床。
苒苒寒事迫，孰整衾与裳。
故乡隔万山，篱菊那能芳。
江梅引·猿颠马劣论修真
王吉昌（元代）

猿颠马劣论修真。最艰辛。道难亲。要个惺惺，慷慨脱凡尘。推倒恩山心裂碎，乐云水，归依德有邻。坎离真造养元神。曲江滨。药苗新。酝就琼田，富国已安民。壮观九阳玄体健，挥法界，表巍巍，道化纯。
李息斋平章画生色竹
张昱（元代）

一代风流尽，丹青付此君。忍将湘浦泪，更洒九疑云。
再题白傅诗
范成大（宋代）

香山岁晚惜芳辰，索酒寻花一笑欣。列子御风犹有待，邹生吹律强生春。

若将外物关舒惨，直恐中涂混主宾。此老故应深解此，逢场聊戏眼前人。
史敷文挽词 其二
楼钥（宋代）

学问源流远，乐哉贤父兄。人琴亡旧曲，风木怆寒声。

深痛几成毁，沉痾汔丧生。孝恭无可憾，犹得傍佳城。
圣灯偈
王质（宋代）

是灯非草爇，亦非以膏滋。又非似瓶贮，亦非似盘擎。

自灵府踊出，眼界现光辉。随高下岩谷，以至杳霭外。

然祈近眉睫，倏出寻丈间。亦有本无睹，启发悲悔心。

发心不须臾，所见亦如是。暂发俄即退，终亦不可得。

二人或并处，所见各一境。以至五六辈，亦复五六种。

人心如人面，是灯亦如之。譬如有目人，皆见当空月。

目有昏明异，月亦分昏明。或有目眚者，随眚作光相。

不幸无目者，元未尝有月。大智慧光明，遍满河沙界。

何独不见灯，亦复不见我。何独不见我，总不知所见。
坐中留别正之
赵蕃（宋代）

已别还成住，多君意甚真。自非敦友好，宁复见情亲。

月已秋中过，雨如春暮频。临分匪杯酒，幽独恐伤神。
天台林氏山斋瀑布泉
贡师泰（元代）

飞龙上青天，忽听山石裂。怒驱万壑雷，散作半空雪。

脱巾弄潺万，展席映澄澈。毛发为森立，尽洗人间热。

浩歌下山去，日暮风烈烈。
怀玉山人过越江
张炜（宋代）

玉石纷纷叹混淆，君今怀璞在吟袍。
快帆闻指西陵去，识眼相逢价自高。
似范景山
陈著（宋代）

我辈岂池蛟，飞腾此一交。
天门惊路梗，冰港笑舟胶。
甘甚新薇蕨，依然故草茅。
从今门外事，洗耳学由巢。
初见庐山
陈舜俞（宋代）

溯洄江上山，千里皆可爱。忽见匡庐峰，气势一何大。

崔嵬青天屏，叆叇白云盖。藤萝拂金绳，瀑水挂玉带。

未雨龙穴藏，摩空鸟飞碍。疑非红尘间，邈在万物外。

闻有高世士，眠云不知载。饮露餐朝霞，啸月下天籁。

轩冕何足道，天地乃投芥。吾能与之游，无庸去浮海。
癸己省宿咏南宫小桃
杨万里（宋代）

孤坐南宫悄，桃花故故红。
晴曛半脸日，寒惨数须风。
昔岁山村里，春光痛饮中。
不烦渠伴宿，今我巳衰翁。
赠庞玠术者
李石（宋代）

难易如何是祖风，却将性命命庞公。
向来一口西江水，因甚谈天不落空。
枣下何纂纂行
刘基（明代）

枣初作花时，纂纂临路岐。八月枣成实，累累曜朝日。

枣花纂纂蜂蝶翻，枣实累累人满园。严风萧瑟枯叶飞，蜂蝶不来人亦稀。
玉林花朝开社次原韵
陆勉（明代）

汲得龙渊水一瓢，试茶先趁社前邀。语超尘境都忘倦，路入山光不觉遥。

修竹茂林思往事，雨香云淡属花朝。年年此会须乘兴，莫遣东君叹寂寥。
古风其二十五
李白（唐代）

世道日交丧。
浇风散淳源。
不采芳桂枝。
反栖恶木根。
所以桃李树。
吐花竟不言。
大运有兴没。
群动争飞奔。
归来广成子。
去入无穷门。
次韵袁审渊道旧思归四首 其三
刘一止（宋代）

城郭如村步，官身等俗闲。对棋论小墅，拄颊望西山。

异县故交重，闲心幽事关。犹馀少年意，不计晚途艰。
顶生王
王世贞（明代）

顶生王，福德圆，三十二相种种全。生时七宝俱见前，遂冯金轮王四天。

一天一王二万年，帝释之宫须弥颠。天厨天乐天无边，愿分半席长周旋。

欢娱不足贪念至，欲逐桓因夺其位。咄咄未绝倏堕地，七宝俄然尽捐弃。

铁围城中火方炽，烧君四大能不悔。
洞仙歌
戴复古（宋代）

卖花担上，菊蕊金初破。说着重阳怎虚过。看画城，簇簇酒肆歌楼，奈没个、巧处安排着我。

家乡煞远哩，抵死思量，枉把眉头万千锁。一笑且开怀，小阁团栾，旋簇着、几般蔬果。

把三杯两盏记时光，问有甚曲儿，好唱一个？
寄强甫二首
刘克庄（宋代）

出户询来使，能言别后臞。
病馀双鬓改，俸外一钱无。
撰杖陪诸老，篝灯课二雏。
梅天费调燮，善保不貲躯。
蛇
吕本中（宋代）

山云楼起风旋磨，百毒乘阴出相贺。中庭夜夜蛇作堆，草堂病夫愁欲破。

时须兵子设符咒，更遣狸奴旁坐卧。虽非当道白帝子，恐是多年老书佐。

蛟龙变化未可量，草莽连岗足逋播。农夫催租正苦辛，莫向零陵作奇货。
灉湖作
赵冬曦（唐代）

三湖返入两山间，畜作灉湖弯复弯。暑雨奔流潭正满，

微霜及潦水初还。水还波卷溪潭涸，绿草芊芊岸崭岝。

适来飞棹共回旋，已复扬鞭恣行乐。道旁耆老步跹跹，

楚言兹事不知年。试就湖边披草径，莫疑东海变桑田。

君讶今时尽陵陆，我看明岁更沦涟。来今自昔无终始，

人事回环常若是。应思阙下声华日，谁谓江潭旅游子。

初贞正喜固当然，往蹇来誉宜可俟。盈虚用舍轮舆旋，

勿学灵均远问天。
净居照长老写师像求赞
释正觉（宋代）

真乘无门兮佛佛道同，面壁有句兮祖祖心空。
静居方外，智入环中。
借功明寂默，借伴入樊笼。
十方周匝，三世混融。
刹刹尘尘齐说法，见闻互换自相通。
寇后经慈化寺
区怀瑞（明代）

漳澨隐孤寺，沮光浮翠侵。客行花雨际，僧卧筱烟深。

怖鸽晓还集，惊乌夜不禁。谁能灰寇火，更布给园金。
车遥遥
沈愚（明代）

车遥遥，声辚辚，西风吹车满面尘。
阿郎爱走长安道，不惜愁老闺中春。
车遥遥，去如箭。
郎归来，早相见。
七星砚
王安石（宋代）

余闻星堕地，往往化为石。
石上有七星，此理余莫测。
持来当白日，光彩不为匿。
恍如起鸿蒙，俛仰帝垣侧。
当由偶然似，见取参笔墨。
豪心荡珍异，乐以万金得。
南工始为伪，傅合巧无隙。
亦时疑世人，故自有能识。
赠大仰齐禅师
王云（宋代）

大仰古名刹，师居二纪中。
本无一法说，须信万缘空。
体与大虚合，心将诸祖同。
唐来三百栽，不附释迦风。
赠徐月道士
张简（宋代）

病骨癯然鹤一般，相陪夜坐万松间。
乾坤清气皆归月，湖海高人半在山。
吟苦心从天汉转，琴清身与岭云闲。
杯茶预约中秋节，五老峰头说太还。
次韵李参政赋蟆颐新堰三首
魏了翁（宋代）

蟆颐江上静无涛，永逸功夫在一劳。
昨晚秋风原上看，长腰粳米荐琴高。
晚至村家
文同（宋代）

高原硗确石径微，篱巷明灭余残晖。
旧裾飘风采桑去，白袷卷残秧稻归。
深葭绕涧牛散卧，积麦满场鸡乱飞。
前溪后谷暝烟起，稚子各出关柴扉。
每忆家园乐蜀中寄傅逸人 其二
张咏（宋代）

每忆家园乐，名贤共里闾。剧谈祛夜疟，幽梦得乡书。

渐长性情懒，隔年音信疏。终嫌累高节，不得荐相如。
周参政惠书唁及亡儿开二首
李石（宋代）

取士平轩鉴，吾儿死布衣。
招魂荒草墓，冤鬼泣松扉。
推挽无遗力，挤排已觉非。
存亡佩陈谊，舍此更谁归。
醉中杂言
张耒（宋代）

老人攀花复藉草，春力着人如醉倒。
未容作计试留春，东风已与人俱老。
东君惜春不惜花，千红万紫委泥沙。
已教白日张锦绣，更欲平地兴云霞。
我欲呼客无酒肉，摘花插头悲发秃。
安得酿酒万瓮屠千羊，花间醉饱踏春阳。
跨金鸾
牛真人（元代）

锦堂春，璚仙朝列琼筵。遇良辰、名香共爇，吐氤氲、瑞蔼祥烟。

庆三真、重阳五祖，愿当今、圣主遐延。昔有轩辕。驾龙腾飞、上朝玉帝自争先。

恁时万圣齐会，宴赏共留连。箫韶美，金童捧盏，玉女传宣。

观神宫、仙苑异景，降鸾凤、鹤舞翩翩。仙童报，蟠桃正结，丹桂初圆。

万载金龟，千秋玉兔，老人星见，庆这些事，洞天佳景，还也胜尘缘。

无来去，天地同寿，日月齐年。
题李公麟山庄图其十七胜金岩
苏辙（宋代）

置马步岩间，岩前得平地。
肴蔬取行簏，粗饱有遗味。
题报恩寺
白居易（唐代）

好是清凉地，都无系绊身。晚晴宜野寺，秋景属闲人。

净石堪敷坐，寒泉可濯巾。自惭容鬓上，犹带郡庭尘。
金陵社集诗 集臧晋叔希林阁寓目钟山诗
臧懋循（明代）

钟山郁佳气，龙变与云蒸。
君看芒砀泽，何似望舂陵。
次韵王定国会饮清虚堂
苏轼（宋代）

何逊扬州又几年，官梅诗兴故依然。
何人可复间季孟，与子不妨中圣贤。
卜筑君方淮上郡，归心我已剑南川。
此身正似蚕将老，更尽春光一再眠。
摘玉堂红皱玉二绝
刘克庄（宋代）

珍贵均摩勒，甘滋过醴泉。
谓天不吾享，岂不厚诬天。
弄玉词二首
鲍溶（唐代）

素女结念飞天行，白玉参差凤凰声，天仙借女双翅猛。

五灯绕凰生，入烟去无影。

三清弄玉秦公女，嫁得天上人。琼箫碧月唤朱雀，

携手上谒玉晨君。夫妻同寿，万万青春。
千秋岁引（寿女人·八月初二）
梅坡（宋代）

两叶蓂开，千年桃熟，恰近秋期十三日。寿星辉映福星现，寿山高对城山立。蕊宫仙，王母宴，瑶池客。

齐劝芳樽斟玉液。齐唱新词翻玉笛。岁岁今朝陪燕集。荣华富贵长年出，重重锦上花添色。谢庭兰，燕山桂，登科必。
峤屿春潮
高棅（明代）

瀛洲见海色，潮来如风雨。
初日照寒涛，春声在孤屿。
飞帆落镜中，望入桃花去。
湘岸道中
程洵（宋代）

按行又复到江干，近水遥山照眼寒。从此潇湘在胸次，不须更向画图看。
将赴荆西孙伯观陆叔度载酒话别
区怀瑞（明代）

秋色满天地，离愁感四海。人生萍梗踪，况乃在兰茝。

平居搴撷意，梦寐或千载。思为竹素功，安知陵谷改。

一落尘鞅间，误作荆榛宰。国计急诛求，民命忧痍瘣。

别路指夕氛，友声赠朝采。入林旧稽阮，结驷新元恺。

鸿雁忽分翔，兼葭宛而在。拟报明月珠，江波起芳汇。
沈忠敏
岳珂（宋代）

仕同时也，志同归也。相与以心，无町畦也。职位接踵，亦相齐也。

噫嚱此帖，比传衣也。
钱塘别吴长文司理
裘万顷（宋代）

同心而异乡，既见复轻别。
岂终无会期，南北渺难必。
邮亭君与无，强饭再三说。
此意非不领，欲话声已咽。
肩舆使前驱，分手大江侧。
升高辄回首，犹拟望颜色。
予家古南州，胜友固不乏。
如君相知深，千百未见一。
君才十倍无，君德更刚直。
赠行诗满纸，字字良有益。
谁与趣无去，胡不缓旬浃。
噬脐怅弗及，写心寄愁绝。
寻胡隐君
高启（明代）

渡水复渡水，看花还看花。
春风江上路，不觉到君家。
读吴季野芝草篇
梅尧臣（宋代）

阮生存咏怀，美彼曜朱堂。
一荣不复枯，五色异众芳。
众芳发朝露，俄以歛夕阳。
丹茎起瓦砾，又匪媚栋梁。
此禀由至和，君子要有堂。
池上逐凉二首
白居易（唐代）

青苔地上消残暑，绿树阴前逐晚凉。轻屐单衫薄纱帽，

浅池平岸庳藤床。簪缨怪我情何薄，泉石谙君味甚长。

遍问交亲为老计，多言宜静不宜忙。

窗间睡足休高枕，水畔闲来上小船。棹遣秃头奴子拨，

茶教纤手侍儿煎。门前便是红尘地，林外无非赤日天。

谁信好风清簟上，更无一事但翛然。
步至湖上寓小舟还舍五首 其三
陆游（宋代）

病堕支离境，闲寻漫浪游。湖平天镜晓，山峭石帆秋。

赊酒家家许，看花处处留。归途倦扶杖，却上钓鱼舟。
西江月·世事从来无据
刘学箕（宋代）

世事从来无据，人生自古难凭。茫如天水有云萍。聚散任他形影。每怪东阳瘦损，常嗤骑省多情。如今我也瘦棱棱。却喜青青两鬓。
过徐锦衣西园二首 其二
王世贞（明代）

丹崖软草藉金铺，翠壁繁花带绮疏。忽睹渔舟穿薜荔，才知魏阙有江湖。

枝头鸟语听仍失，竹里云生看却无。谩道弇中应更好，老夫随处且卢胡。
长安旅舍纾情投先达（一作长安抒怀寄知己）
刘驾（唐代）

岐路不在地，马蹄徒苦辛。上国闻姓名，不如山中人。

大宅满六街，此身入谁门。愁心日散乱，有似空中尘。

白露下长安，百虫鸣草根。方当秋赋日，却忆归山村。

静女头欲白，良媒况我邻。无令苦长叹，长叹销人魂。
春晚杂兴
陆游（宋代）

泽国固多雨，暮春犹薄寒。
儿童葺茶舍，妇女赛蚕官。
阅世年虽往，为农兴未阑。
穷途得一饱，亦足慰艰难。
职方蒋东川辟东山为东营偕陈敬亭偶登东川留酌赋此纪怀
庞嵩（明代）

谢公老榻千年梦，蒋部开山若与盟。削屐愧无携妓兴，对壶偏与雅歌情。

八公草木先驱□，一雨东南已洗兵。山下愿培三径竹，东山佳赏傲东营。
再用粹中韵各赋牡丹梅花二首
李弥逊（宋代）

寒花入眼乱纷纷，高卧袁安雪塞门。
春透交枝才照座，风摇断萼已飘村。
返魂香细宁辞折，自暖杯深不待温。
为约竹君同我老，交情此外更谁论。
崖州冯咏训导孝恭堂
王佐（汝学）（明代）

萱草晚色净，荆树含春荣。美人朝暮间，怡怡自适情。

美人者谁子，冯氏有母兄。母老八十馀，鹤发酡颜赪。

兄年虽未衰，华发见星星。向我诉衷曲，启口悲欢并。

父早弃禄养，母悲风木声。母在不为孤，禄薄心亦平。

有弟四五人，溘先兄凋零。向来鸿雁群，今唯双影征。

念此摧肝肠，胡不竭我诚。上堂奉甘旨，洞属如捧盈。

母喜心则乐，母忧心则惊。拊育询饥寒，常恐兄不宁。

少壮能几时，安得常相仍。君子重菽水，诗人吟鹡鸰。

寤寐思古人，心切力不胜。所以构此堂，而以孝恭名。

我闻美人言，双泪下沾膺。手持孝恭卷，如获双瑶琼。
临江仙（席上赠张建康）
苏庠（宋代）

本是白萍洲畔客，虎符卧镇江城。归来犹得趁鸥盟。柳丝摇晓市，杜若遍芳汀。

莫惜飞觞仍堕帻，柳边依约莺声。水秋鲈熟正关情。只愁宣室召，未许钓船轻。
送徐圣可十首 其三
王质（宋代）

君玉风标世所希，日临小阁瞰清池。君来已隔元丰梦，鹭静鱼寒尚往时。
茅夫人挽词
楼钥（宋代）

清心玉映许谁同，更有飘飘林下风。
政尔高情协宗老，故宜嘉遯乐庞公。
远谋蚤识身为重，晚境还知性亦空。
已拟张林碑妇德，合归彤史巨编中。
偈颂七十六首 其四十五
释子益（宋代）

觉性海中，圆无不融。闻时富贵，见后贫穷。穷则变，变则通，草鞋狞似虎，拄杖活如龙。
三山杜门作歌
陆游（宋代）

中岁远游踰剑阁，青衫误入征西幙。
南沮水边秋射虎，大散关头夜闻角。
画策虽工不见用，悲吒那复从军乐。
鸣呼！人生难料老更穷，麦野桑村白发翁。
张肖甫洪从周过款山房
黎民表（明代）

天涯殊物候，犹未换春衣。花事看将半，故人逢渐稀。

过云传旅雁，乘月启山扉。幸有尊中酒，能忘赋式微。
扇子诗
李石（宋代）

鼻中出入一毫端，不论春温与夏寒。
十二时间无别法，只将心事转天盘。
元夜陪驾燕午门
梁潜（明代）

银汉横空宝月团，六鳌飞出五云端。
蓬莱紫气天中起，玉井红莲地上看。
满殿娇歌留夜景，千门羯鼓散春寒。
教坊戏乐年年异，愿奉龙颜万岁欢。
续巴东三峡歌
曹勋（宋代）

巴东三峡巫峡长，猿鸣三声泪沾裳。
月明夜寒寒雨霜，相望各在天一方。
安得身有羽翼如鸳鸯，千里同相将。
端阳后一日小集法喜龛写上鞮芬 其一
朱联沅（清代）

北秀南能证妙因，栖禅法喜是天亲。一龛花雨光明地，著我修罗历劫人。
青玉案·天涯目断江南路
赵长卿（宋代）

天涯目断江南路。见芳草，迷风絮。绿暗花梢春几许。小桃寂寞，海棠零乱，飞尽胭脂雨。子规声里山城暮。月挂西南梦回处。满抱离愁推不去。双眉百皱，寸肠千缕，若事凭鳞羽。
杂诗五首 其三
李经（宋代）

尘埃汩没伺候工，离骚不振矜鱼虫。风云谁复话蓍蔡，不图履狶哀屠龙。

挟笺搦管坐书空，咿嚘堂上酣歌钟。乃知造物戏儿童，不妨远目送归鸿。

莫怪魏瓠无所容，此去未许江船东。五经不埽途辙穷，门庭日月生皇风。

太阿剖室砺以石，坐埽鹳鹤摇天雄。
王迥子高挽章五首
贺铸（宋代）

卓尔金闺彦，颀然玉笋班。
周旋三友益，零落十年间。
轣辘灵輀动，悠扬素旐还。
暮年怀抱爱，应未辨追攀。
渡鉴潭望郑宜之白雪别墅
艾可叔（宋代）

小驱满砄是尘埃，逢好江山眼为开。
贺老生涯鉴湖曲，希夷别墅白云堆。
欲寻溪叟挐舟去，却被山灵勒驾回。
忆共吟边曾有约，夜深应晤抱琴来。
合欢带
杜安世（宋代）

楼台高下玲珑。斗芳草绿阴浓。芍药孤栖香艳晚，见樱桃、万颗初红。巢喧乳燕，珠帘镂曳，满户香风。罩纱帏、象床屏枕，昼眠才似朦胧。

起来无语更兼慵。念分明、事成空。被你厌厌牵系我，怪纤腰、绣带宽松。春来早是，分飞两处，长恨西东。到如今、扇移明月，簟铺寒浪与谁同。
踏莎行 雪晴纵步
汪斌（元代）

踏雪桥边，访梅溪曲。春风初破梢头玉。梢梢茅屋晚炊烟，更寻梢酒穿茅屋。兔月初眉，瑶峰眩目。＊＊振屐鸣空谷。夜深不谓故人来，声声
熙宁壬子八月於洛阳妙觉寺考试举人及还道出
并叙（宋代）

洛寺相从不出门，绕城空复记名园。
程文堆案晨兴早，竹簟连名夜雨喧。
归路逢僧暂容与，登山无力强扳援。
遥知别後都如梦，赖有君诗一一存。
寄陈莘村
林景英（宋代）

玄冬梅半日，光接太丘星。
雪月往来梦，溪山长短亭。
利名成露草，行止付风萍。
三十年来友，无如老典型。
近世爱国志士歌 其十
黄遵宪（清代）

手写御屏风，美哉犹有憾。君看红旗扬，神风扫夷舰。
怀王道者
李中（五代）

闲思王道者，逸格世难群。何处眠青嶂，从来爱白云。

酒沽应独醉，药熟许谁分。正作趋名计，如何得见君。
莆田陈众仲由国子助教提学江浙
宋褧（元代）

送君有情忘别恨，愧我无句摅幽怀。固知湖山适吟啸，乃与馆阁成暌乖。

紫凤天吴存曲折，黄钟大吕变淫哇。斯文自是专方面，犹为峨冠叹不谐。
题澹山岩
董与几（宋代）

厥初谁剖混沌壳，光明仅透天一握。龙门凿断工有馀，劖划巉岩开洒落。

我来沆砀千崖高，溜雨万丈声萧骚。岩上风烟岩下水，晚寻丹灶夜渔舠。
小
汪藻（宋代）

旅营茅屋破苍苔，隔水花多不用栽。开卷古今千万事，杜门清浊两三杯。

故人昔尚风相及，客子今并雨不来。已办此身如木石，沙禽那得更惊猜。
同惇立游蒋山谒宝公塔王荆公墓晚过草堂寺周颙故宅也
叶梦得（宋代）

我居在城府，再至俄二年。岂无山水心，可奈簿领缠。

今晨偶乘兴，适此宾从贤。零雨洗骄阳，谷中听流泉。

凭高快远览，正见江浮天。至人本无心，与我常周旋。

谁云唤不应，汝意自不虔。麦陇稍已滋，横水涨微涟。

佳城倚华表，拱木埋貂蝉。暮过草堂寺，借榻聊暂眠。

不复闻怨鹤，茅檐但连延。归路践落日，群峰郁相先。

回风送远响，墟里生晚烟。吾庐怅何许，东望良慨然。
赠御前梁宫干
释居简（宋代）

梁楷惜墨如惜金，醉来亦复成漓淋。天籁自响或自瘖，族史阁笔空沉吟。

前日去寻子赵子，道院水亭秋色里。幻成赵子骑蹇驴，潇洒不减骑鲸鱼。

又写深衣跨牛客，云生谷口耕阡陌。按图绝叫喜欲飞，棹笔授我使我题。

我方拄眼孤山西，岑楼残碧澹扫眉。见成一段诗中画，宜雨宜晴四时挂。

输与滕王蛱蝶图，坐收少室山人贾。
忆宋霖望刘用时游西湖未返
欧大任（明代）

姑苏城下别风烟，闻尔从师上浙船。遥想女儿湖上醉，浴凫飞鹭锦帆边。
早春闲居十首效天随体 其五
钱曾（清代）

蒲团禅榻静相依，庄蝶时琴蕙幌飞。追记昔游悲向秀，留连佳景羡王晞。

冥心坐石茶烟细，醉眼抄书字画肥。休怪垂头多怅恨，频年寥落卧牛衣。